Vyf renosterstropers vasDie Phalaborwa-polisie het Dinsdagaand vyf mans in hegtenis geneem wat glo onderweg was om renosters in die Krugerwildtuin te stroop. Brig. Hangwani Mulaudzi, ŉ polisiewoordvoerder van Limpopo, het Woensdag gesê die polisie het inligting ontvang dat die stropers toegang tot die wildtuin by sy Phalaborwa-hek sou kry. “Die verdagtes het ten doel gehad om renosters in die park te skiet en te onthoring,” het Mulaudzi gesê. “Die polisie was op hoë gereedheid en die verdagte voertuig met vyf insittendes is omstreeks 19:00 Dinsdagaand in ŉ parkeergebied van ŉ plaaslike winkelsentrum gesien. Die polisie het die vyf verdagtes in hegtenis geneem. Hulle het beslag gelê op ŉ jaggeweer met ŉ knaldemper, ammunisie, ŉ slagtersmes en ŉ byl.” Volgens Mulaudzi is drie van die verdagtes van Giyani en die ander twee van Mosambiek. Hulle moet Donderdag in die Phalaborwa-landdroshof verskyn. Die polisie het die publiek herinner dat ŉ beloning van tot R500 000 uitgereik word vir inligting wat kan lei tot die inhegtenisname van renosterstropers en -handelaars.